**Esperance** er en by i Vest-Australia, ved kysten til Sørishavet omtrent 720 kilometer sørøst for delstatens hovedstad, Perth. Innbyggertallet i Esperance var 13 883 i 2021. De viktigste næringene er turisme, landbruk og fiske.

Historie
--------

Europeisk historie i området går tilbake til 1627 da det nederlandske skipet *Gulden Zeepaert*, ledet av François Thijssen, reiste gjennom farvannet utenfor Esperance-kysten og fortsatte videre gjennom Australbukta.

Franske oppdagelsesreisende var de første europeerne til å gå i land i nærheten av dagens bosetning. De ga navn til stedet og de omkringliggende landemerkene mens de lå i ly for en storm i 1792. Selve byen er oppkalt etter et fransk skip, *Espérance*, som er fransk for "håp".

I 1802 seilte den britiske navigatøren Matthew Flinders gjennom Bay of Isles, og oppdaga og navnga steder som Lucky Bay og Thistle Cove. Hvalfangere, selfangere og pirater fulgte så etter, det samme gjorde pastoralister og gruvearbeidere, som var ivrige etter å utnytte det nye landet og tjene penger på gullboomen i gullforekomstene nord for dagens by.

Innbyggertallet i byen var 985 (623 menn og 362 kvinner) i 1898. Tallet hadde økt til omtrent 2 700 i 1968.

Økonomi
-------

### Havna i Esperance

Kornlasting ved havna i Esperance.
Esperance har den eneste havna i den sørøstlige delen av Vest-Australia. Havna er også en av de dypeste i Sør-Australia, og den er i stand til å håndtere fartøyer på opptil 180 000 tonn.

Eksport av varer gir store inntekter hvert år. De største eksportvarene er korn, samt jernmalm som blir frakta til havna via jernbane fra Koolyanobing.

### Turisme

Esperance er godt kjent for sine hvite sandstrender og turkise vann.
I nærheten av selve byen er det mange strender som egner seg godt til surfing, dykking og svømming. I nærheten ligger også en rekke saltsjøer, som Pink Lake. Esperance er hjemstedet til Cyclops-bølgen, som sies å være verdens tyngste bølge med enorme mengder vann som krasjer inn på grunne rev.

Det er fem store nasjonalparker i nærheten av byen. En stor turistattraksjon som kun ligger 20 minutter fra sentrum, er Cape Le Grand nasjonalpark, som tilbyr et pittoresk kystlandskap med lune hvite sandstrender. Parken er et populært sted for fritidsfiskere og turgåere.

Transport
---------

Esperance ligger i den sørlige enden av Coolgardie – Esperance Highway og den østlige enden av South Coast Highway. Begge motorveiene er en del av Australias Highway 1.

Regional Express Airlines har daglige flyvninger mellom Perth og Esperance flyplass.

Jernbanelinja Esperance Branch Railway har normalspor fra Kalgoorlie til Esperance, som forbinder regionen med den transaustralske jernbanen og Goldfields-jernbanen. I dag er dette kun en jernbane for gods og ingen passasjertjenester kjøres på den.

Referanser
----------

1. ↑  .
2. ↑  «About Us». Shire of Esperance. Arkivert fra originalen 1. september 2014. Besøkt 11. august 2014.
3. ↑  «European voyages to the Australian continent – Timeline». National Museum of Australia. Besøkt 14. oktober 2015.
4. ↑  «Escape to Esperance». Besøkt 29. april 2008.
5. ↑  «Population of Western Australia.». *Western Mail (Perth, WA : 1885–1954)*. National Library of Australia. 22. april 1898. s. 23. Besøkt 31. mai 2012.

Eksterne lenker
---------------

* (en) Esperance, Western Australia – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN **·** GeoNames **·** MusicBrainz
 |